**Jegyzőkönyv**

*Nemzeti Közszolgálati Egyetem*

*Egyetemi Hallgató Önkormányzatának*

*2016. március 11-ei Elnökségi üléséről*

|  |  |  |
| --- | --- | --- |
| **Az ülés ideje:** | 2016. március 11. (péntek) | 16:00 |
| **Az ülés helye:** | EHÖK iroda, Orczy úti Kollégium F2 | 1089, Budapest Orczy út 1. |
|  |  |  |
| **Ülés formája:**  | Nyílt |  |
| **Ülésvezető:** | Fidel Dávid |  |
| **Jegyzőkönyvvezető:** | Fekete Gréta |  |

|  |  |  |
| --- | --- | --- |
| **Az ülésre szavazati joggal meghívottak:** |  |  |
|  | Fidel Dávid | EHÖK elnök  |
|  | Kelemen Gergő | kari HÖK alelnök (HHK) |
|  | Markek Dávid | kari HÖK elnök (RTK)  |
|  | Kosztrihán Dávid | kari HÖK alelnök (ÁKK)  |
|  | Simon Annamária | kari HÖK elnök (NETK)  |

|  |  |  |
| --- | --- | --- |
| **Az ülésre tanácskozási joggal meghívottak:**  |  |  |
|  | Fekete Gréta  |  |
|  |  |  |
| **Összes mandátum:**  | 5 | Ebből jelen 5 |
| **Határozatképesség:**  | Az ülés határozatképes. |  |

Előzetes napirendi pontok:

1. Beszámolók
2. Rendezvények
3. Ösztöndíjak
4. Egyebek

Fidel Dávid köszönti a megjelenteket, felkéri a jegyzőkönyv vezetésére Fekete Grétát.

Kéri az Elnökséget, az előzetesen kiküldött napirendet fogadják el.

*Az Elnökség egyhangúan elfogadja a napirendi pontokat.*

Kosztrihán Dávid beszámol a Karrier Napról. A 3 napos rendezvényen 32 közigazgatási szerv vett részt, a hallgatók nagyon élvezték. Készítettek egy felmérést az eseménnyel kapcsolatosan, 100-120 ember részvételével, ennek még nincs eredménye. A kari március 15-ei ünnepséget csütörtökön tartották. Elmondta, a mai napon kiutalták az ösztöndíjakat. A Szociális ösztöndíj támogatás legalacsonyabb összegét a kollégiumi szoba díjához igazították. A Felezőbálra, mely március 24-én kerül megrendezésre, már tanulják a táncot a párok, Kállai Ákos segítségével. Elkezdték szervezni az Évkönyv elkészítését is. Az idei mentorfelvételi is zajlik már, 19 pár jelentkezett. A „mentor-mama” pár Fenyősi Barbara és Vinczi Alexandra lesz. Javasolta, hogy a Gólyatábor legyen téma a következő elnökségi ülésen.

Markek Dávid beszámolójában elmondja, március 8-án volt Dékáni Tanács az RTK-n. A tanulmányi ösztöndíjakkal kapcsolatban problémák merültek fel, volt olyan hallgató, aki nem kapott egyáltalán, mások pedig sokkal többet kaptak, mint amennyi járt volna nekik. A probléma megoldásának felelőse Takács Dalma, aki már felvette a kapcsolatot az érintettekkel. A szociális támogatást újra kellett számolniuk, nem volt igazságos a korábbi rendszer, ezért volt fontos a szociális ösztöndíjak felülvizsgálata. Sok panasz érkezik az oktatóktól, mivel a hallgatók nagy létszámban puskáznak a zárthelyi dolgozatoknál. A hallgatói elégedettségmérés eredményeiről a dékán úrral beszélt, kiemelte a Tanulmányi Osztály illetve a Jegyzetboltok nyitva tartásának változtatását a kari vezetőség is támogatta.

Kelemen Gergő elmondja, a múltkori ülés óta nem történt változás, szeretnének egy programot szervezni Kovács Lászlóval, ahol minden érdeklődőt szeretettel várnak.

Fidel Dávid kéri Kelemen Gergőt, pontosítsa, milyen programot szeretnének pontosan? Kéri a HHK-t készítsenek listát, levezetési és költségvetési tervet, melyet küldjenek meg számára.

Kelemen Gergő reflektál, még ma elkészítik a levezetési tervét a rendezvénynek.

Fidel Dávid emlékezteti, hogy ki kell kérni a sportpályát.

Markek Dávid támogatja a HHK kezdeményezését, amennyiben plakátjaik elkészülnek, felajánlja, hogy kiteszi őket az RTK épületein belül is.

Kelemen Gergő hozzáteszi, hogy készítenek programfüzetet is, emiatt beszélni szeretne majd a nyomdával.

Fidel Dávid kéri, hogy neki és Fekete Grétának is küldjenek el minden anyagot a rendezvénnyel kapcsolatban. Kérjenek árajánlatot a nyomdától, ők jegyet is tudnak nyomtatni.

Fidel Dávid beszámol arról is, hogy az RTK-n a wifiberuházás kezdetét vette, lassan dolgoznak az informatikai szolgáltatók, de már használható az internet.

Markek Dávid jelezi, hogy a Windows 7 operációs rendszerrel nem működik az internet, ezt már az informatikai osztálynak is jelezték.

Sass Vivien hozzáfűzi, a rendszer nem bírja el a mobiltelefonok, laptopok csatlakoztatását.

Fidel Dávid folytatja beszámolóját, Böjte Csaba atya előadása nagyon jól sikerült, megköszönte az RTK-s, NETK-es és HHK-s hallgatók részvételét. Az ÁKK sajnos nem tudott ott lenni, mert az előadás ütközött a Karriernapok programjával.

Elmondta, a Szenátus elfogadta az EHÖK beszámolóját, a hallgatói véleményezés értékelése az oktatási rektorhelyettes úrhoz is eljutott, ugyanakkor a tanulási szokásokkal kapcsolatos felmérést még nem küldték ki a Neptun rendszeren keresztül. Kéri a karokat, amint ez megtörténik, terjesszék széles körben az új kérdőívet.

A Központi Március 15-ei ünnepség véleménye szerint jól sikerült, pozitív visszajelzések érkeztek ezzel kapcsolatban.

A továbbiakban áttér a rendezvények megbeszélésre. Először a Gyűrűavatóról tájékoztatja az Elnökséget. A NETK gyűrűterve is elkészült, oktatási rektorhelyettes úr jóváhagyására várnak, utána indulhat a készítésük. A Gyűrűavató Facebook eseményét Veres Eszter készíti el. Kérte, hogy a kari referensek osszák majd meg az eseményt, nem csak a végzős hallgatók mehetnek. A Stefánia Palota foglalt, így új helyszínt kell keresni. Szóba jöhet a Magyarság Háza, az Európa Hajó és a Várkertbazár. Kiemeli, hogy VIP részt kialakítását tervezik. A végzős jegy 1/3-át fizeti a hallgató, a többit az egyetem támogatja, hiszen 12 000 Ft az ezüstgyűrű, a rendezvény pedig plusz 6 000 Ft, így úgy gondolja, a hallgatók számára igen kedvező árat tudnak biztosítani. A Gyűrűavató időpontja április 20.

Fidel Dávid kéri a kari HÖK elnököket, jelezzenek vissza, hogy megfelelő-e a kar számára az április 20-ai dátum.

Feladat: visszajelzés. Felelős: kari HÖK elnökök. Határidő: március 13.

Integration kapcsán megjegyzi, a tervezett időpont április 13.

Kosztrihán Dávid emlékezteti, hogy akkor lesznek az ÁKK Kari Napok, de szerinte bevonható az esemény ebbe a rendezvénysorozatba.

Simon Annamária beszámol arról, hogy a HHK-NETK közös felezőbáljával kapcsolatban már zajlik a helyszínkeresés, bejárás illetve árajánlatokat is gyűjtenek. Maximum 150 fős részvételre számítanak.

Kelemen Gergő megerősítette, hogy valóban ez a maximum, amire számíthatnak.

Simon Annamária elmondja, alacsony a hallgatói létszám, ezért nem szükséges nagy helyszín a bulihoz. Hétfőre vagy keddre lesz kész az anyag, természetesen azonnal továbbítja Fidel Dávidnak.

Fidel Dávid megköszöni a beszámolókat. Kérte, hogy holnap délig mindenki jelezzen vissza, hogy megfelelő –e az Integration időpontja.

Markek Dávid jelezte, hogy április 13-án lesz gyakorlat az RTK-n.

Fidel Dávid felveteti, ebben az esetben célszerűbb lenne 12-én tartani az eseményt.

A következőkben az ÁKK Felező Báljáról számol be. A kért listákat, javaslatokat megkapta, melyet bevitt a Gazdasági Hivatalba. Felülvizsgálták az igényeket, és a következő döntés született. A reprezentációs tárgyakat nem támogatja az egyetem, a két darab roll up helyet egy beszerzését támogatják. A felező bál finanszírozása szintén támogatott.

Simon Annamária érdeklődik, hány pár fog táncolni a Felező Bálon.

Kosztirhán Dávid elmondja, 10 pár fog táncolni a felezőn.

Simon Annamária kérdése, hogy a Gyűrűavatón lesz tánc?

Fidel Dávid szeretné ha lenne, kérdezi a karokat hogy mit javasolnak, milyen táncot válasszanak?

Simon Annamária szerint idén ne palotást táncoljanak, hanem valami modernebbet.

Fidel Dávid szerint modern táncfajta nem illik a rendezvényhez.

Simon Annamária kifejti, elsősorban arra gondolt, a megszokott keringő helyett választhatnának másfajta táncot, amely új színfoltot jelenthetne.

Fidel Dávid elmondta az esemény protokollrendezvény, így ennek megfelelően kellene keringő vagy palotás.

Fidel Dávid holnap délig kérte a tánccal kapcsolatos ötletek elküldését Sass Vivien számára. Elmondta jó lenne egy új, elegáns tánc. Szeretné, ha a végzősök táncolnának, természetesen, ha nem érik el a kellő számú táncpárt, akkor alsóbb éves is táncolhat. Kéri a karokat, mérjék fel a tánc iránti érdeklődést az alsóbb évesek között. 3 párt kér karonként.

Feladat: táncötletek elküldése, táncpárok keresése. Felelős: kari HÖK elnökök, Sass Vivien. Határidő: 2016.03.12.

Kosztrihán Dávid megkérdezi, azon összegek, amik korábban szerepeltek a költségvetésben, de kihúzásra kerültek, a későbbiekben rendelkezésükre fognak állni a karnak?

Fidel Dávid elmondja, az a cél, hogy minél költséghatékonyabb programokat valósítson meg a HÖK, a kihúzott programok finanszírozását az egyetem nem fogja tudni támogatni.

Kosztrihán Dávid elmondja, nem a felező a probléma, a szakmai gyakorlattal kapcsolatos börzét nem szeretnék elhalasztani.

Fidel Dávid elmondja, nem gondolja, hogy a tanulók szakmai fejlődését szolgáló programok megtartását nem támogatja az egyetem, amennyiben konkrét, kész terveket készítenek az eseményhez.

Kosztrihán Dávid érdeklődik, a reprezentációs költségek is ebbe a kategóriában tartoznak-e?

Fidel Dávid elmondja, a reprezentációs dolgok 50%-os adókulccsal kerülnek számolásra, így ezen költségeket nem tudja az egyetem finanszírozni. Már az Education sem voltak ilyen ajándéktárgyak, pontosan ebből kifolyólag.

Kelemen Gergő kérdése, hogy az MPC-re érkező külföldieket el lehet-e szállásolni a kollégiumban. Kéri, az illetékes személynek továbbítsák a kérdést.

Simon Annamária nem ért egyet az ötlettel.

Kosztrihán Dávid hozzátette, ez jogi korlátokba ütközhet, a szerződés miatt korlátozottak a lehetőségek a vendégek fogadását illetően.

Simon Annamária kérdése, hogy van-e elegendő hely a kollégiumban? A Stipendium Hungarica-s hallgatókkal is számolni kell már, valamint az Erasmusos hallgatókkal is.

Kosztrihán Dávid nem biztos abban, hogy az MPC-re érkező külföldi hallgatók elszállásolásának legmegfelelőbb helyszíne az Orczy Úti Kollégium lenne.

Fekete Gréta megjegyezte, hogy 170 fő kollégista szerepelt a leadott listán.

Fidel Dávid kéri, Kelemen Gergőt, hogy küldje el a listát neki és Varga Mátyásnak, egyeztetni fog vele, amennyiben lehetséges támogatni fogják az elhelyezésüket, de legyen másik terve is a HHK-nak.

Markek Dávid elmondja, hogy az RTK Kari Nap tervezett időpontja április 25.

Simon Annamária elmondja, hogy a Ludovika Fesztiváltól függ a NEKT Kari Napja, mert az az Európa Napon lenne.

Fidel Dávid a karok türelmét kéri, jelenleg egyeztetések folynak az egyetemen a program megszervezéséről.

Simon Annamária kifejti, ha kell, akár integrálhatják a kari napot az egyetemi napba.

Fidel Dávid kérte Markek Dávidot, hogy írják meg a kari nap helyszínigényét, melyet utána megpróbál az illetékes szervvel leegyeztetni.

Áttér a következő napirendi pontra.

Fidel Dávid elmondja, minden közéleti ösztöndíj időben beérkezett, ezt köszöni a karoknak.

Sass Vivien megjegyzi, bár időben érkeztek ki a közéleti ösztöndíjak, de a helyesírás, a tevékenységek kifejtése nem megfelelő. Kéri a karokat, ezen problémákra jobban figyeljenek a jövőben.

Fidel Dávid hangsúlyozza, nem csak a pályázók, hanem a gazdasági alelnökök és a kari HÖK elnökök is felelősek érte.

Szeretne igazságos rendszert kialakítani, a teljesítményarányos legyenek a megítélt ösztöndíjak. Sajnos jelenleg a karok nincsenek összhangban. Ezen szeretne változtatni.

Érdeklődik, hogy a Publico Bono ösztöndíjakat milyen tevékenység alapján ítélik meg a hallgatóknak.

Kosztrihán Dávid elmondja, a különböző bizottsági tagok munkáját finanszírozzák így, a Diákjóléti Bizottság munkája nem tartozik ide.

Fidel Dávid hozzáteszi, az RTK-n 160 000 Ft-ot kapnak a bizottság tagjai (8 ember), kéri az ÁKK is ebben a keretben gondolkodjon és módosítson a megítélt összegeken.

Kosztrihán Dávid elmondja, hogy a pályázatokkal nagyon sokat segítettek neki a DJB tagjai, például a HTJSZ módosításának kidolgozása.

Fidel Dávid elmondja, bár a HÖOK ajánlás alapján félévente kellene beszámolót készíteni a HÖK-nek, az egyetemen havi szinten történik meg, mégis kéri a hallgatókat, igényesen írják meg a közéleti ösztöndíjpályázatukat.

A problémák között megemlíti, eltérő összegeket kapnak ugyanazon feladat elvégzéséért, amit nem tart igazságosnak.

Kelemen Gergő javasolja, előre megszabott ár legyen az adott munkáért, így jobban lehetne motiválni a hallgatókat.

Sass Vivien ajánlja, a DJB bizottságnak legyen egy kerete, amit a DJB elnöke oszt fel a bizottsági tagok között.

Fidel Dávid és Simon Annamária is azt gondolja, hogy a tevékenység elvégzése után díjazzuk a hallgatókat.

Fidel Dávid érdeklődik, Ökrös Nátán milyen pozícióban dolgozik a szervezetben.

Kosztrihán Dávid elmondja, grafikusként tevékenykedik a HÖK-ön belül.

Fidel Dávid kifejti, nem biztos, hogy az elvégzett munkával arányos a megítélt összeg.

Kosztrihán Dávid hangsúlyozza, kari fejléceket, bizottságok fejléceit, a facebook megjelenéseket újította meg, a karriernap grafikai háttéranyagait is ő készítette el.

Fidel Dávid úgy gondolja, általános probléma, hogy az ÁKK sok bizottságot hoz létre, a munkát elaprózzák. Például a karoknak kettő alelnökük van, az ÁKK-nak három. Úgy gondolja, az alelnököknek 100 000 Ft-os keretet kell kijelölni, ha egy kar több alelnököt szeretne alkalmazni megtehetik, de ebben a keretben kell maradniuk.

Kosztrihán Dávid egyetért, elmondja, kari szinten kicsit túlterjeszkedőnek látja, mindenképpen változtatni kell.

Fidel Dávid elmondja, alkalmazhatnak sok embert, de a kimagasló összegeket nem tudja elfogadni. Csendes Éva irodavezető közéleti ösztöndíját túl magasnak tartja.

Kosztrihán Dávid kiemeli, Csendes Éva saját költségre nyomtatott, ezért magasabb az ösztöndíja.

Fidel Dávid érdeklődik, miért nem szóltak a problémáról, segítettek volna megoldani.

Simon Annamária elmondja, náluk is előfordult már, hogy az irodavezető saját költségre nyomtatott, ha ezt kifizetik közéletiben természetesen az ő közéletije emelkedni fog. De kéri, ez esetben a blokkokat is csatoljuk a pályázatokhoz.

Fidel Dávid elmondja, neki is ez a problémája, a blokkokat hiányolja.

Markek Dávid megjegyzi, sajnos nekik nyomtatójuk sincsen.

Fidel Dávid megkérdezi, Csendes Éva közéletijét elfogadja-e az Elnökség.

Kelemen Gergő elmondja, sokat dolgozott a Gólyatáborban is, javasolja az összeg megszavazását.

Fidel Dávid támogatja, de kéri Bak Pál közéletijét is növeljük a blokkoknak megfelelően.

Kelemen Gergő érdeklődik, hogy mennyi az alelnökök számára megítélhető legmagasabb összeg.

Fidel Dávid válaszol, 50 000 Ft. Böszörményi Balázs 60 000 Ft-ot kaphat maximum, hiszen ő Egyetemi Kollégiumi Bizottság elnöke.

Érdeklődik, miben különbözik a média és kommunikációs referens feladata.

Kosztrihán Dávid kifejti, Vinczi Alexandra a karriernapok megszervezésében vállalt komoly szerepet, Veres Eszter szintén rengeteg munkát végez.

Fidel Dávid kiemeli, a másik problémája az, hogy a HÖK szervezetébe nem tartozó hallgatók is nagyon magas összegeket kapna, kevés közéleti beszámoló fejében.

Kosztrihán Dávid elmondja, Ökrös Nátán nem szeretne HÖK tag lenni, ezért nem lép be a szervezetbe.

Fidel Dávid elmondja, ezzel nincsen problémája, de akkor ennek megfelelően a maximum összeg fölé nem mehet a díjazás.

Kosztrihán Dávid beleegyezik.

Fidel Dávid érdeklődik, mi legyen Veres Eszter pályázatát illetően?

Kosztrihán Dávid elmondja, Veres Eszter és Vinczi Alexandra is nagyon szorgosak, mindenképpen megérdemlik a megajánlott összeget.

Fidel Dávid kéri az Elnökséget, fejtse ki véleményét.

Kelemen Gergő továbbra is úgy gondolja, hogy előre meg kellene határozni, melyik munka mennyit ér.

Simon Annamária nem ért egyet vele.

Markek Dávid úgy véli, másik karon egy referens végzi el ennek a két referensnek a munkáját, nem ért egyet a dupladíjazással.

Kosztrihán Dávid elmondja, most a HÖK megújítása tart, ezért kiemelkedően sok most a tevékenység.

Markek Dávid nem érti, miért nem a kommunikációs referens intézi ezeket az ügyeket.

Simon Annamária érdeklődik, a bizottságok miért nem segítik a munkát?

Kosztrihán Dávid elmondja, a tagok munkája ellaposodott, a közéleti tevékenységét annak díjazzák, aki jelentős segítséget nyújt a kar életében.

Markek Dávid megjegyzi, Séber Áron most kapott magasabb összeget, mint kommunikációs referens, de még így is a megbeszélt keret között maradt.

Kosztrihán Dávid nem ért egyet a sávos megoldással, ha az elvégzett munka többet ér, akkor magasabb összeggel kell díjazni.

Fidel Dávid kiemeli, minden kar elfogadta ezt a táblázatot.

Sass Vivien kéri, igényesek legyenek a leadott pályázatok. Ha valakinek kimagasló összeg van megítélve, előzetesen jelezze.

Simon Annamária kéri, figyeljenek egymásra a karok, igazságos elbírálás legyen.

Fidel Dávid javasolja, most mindkét referens kapja meg az összegeket, a következő hónapban pedig jobban figyeljenek az igazságos elosztásra.

Következőkben Falaty Tamás közéleti ösztöndíját tárgyalják.

Sass Vivien elmondja, Falaty Tamás pályázatában sajnos a tanulmányi ügyek intézése nem domborodik ki, a legtöbb tevékenység üléseken való részvétel. Ezért nem támogatja 50 000 Ft megítélésére.

Kosztrihán Dávid reflektál, a facebook csoportokat is Falaty Tamás kezeli.

Sass Vivien kéri, ezeket is írja akkor bele a közéletijébe.

Simon Annamária elmondja, az ő kari referensük folyamatosan tartja a kapcsolatot a tanulmányi osztállyal, sok munkát ellát. Javasolja, pontozási rendszert vezessenek be, tűntessék fel, mire mennyi pontot adnak, így jobban átlátható lesz a rendszer.

Kosztrihán Dávid egyetért. Bár az ülésekre is fel kell készülni, ezért hangsúlyozza, ezzel is sok a munka.

Fidel Dávid javaslatot tesz a közéleti ösztöndíjakra, a NETK referensének a beszámoló alapján 22 000 Ft-ot, az RTK-s referensnek 15 000 Ft-ot, ÁKK referensének 10 000 Ft-ot javasol.

Kosztrihán Dávid nem támogatja.

Fidel Dávid módosítja, 15 000 Ft-ot javasol Falaty Tamásnak is.

Kosztrihán Dávid beleegyezik.

Simon Annamária hangsúlyozza, szerinte ezek reális összegek, mindenki az elvégzett munka után kapja az ösztöndíját.

Fidel Dávid azt ajánlja a karoknak, a következő elbíráláskor is válasszanak egy referensi pozíciót, amit mind a négy karon összehasonlítanak.

Azt is kéri, Nagy Adrienn részletesebb beszámolót készítsen.

Kosztrihán Dávid módosítja a DJB tagok és az alelnökök ösztöndíjának összegeit.

Fidel Dávid elmondja, az oktatói munka hallgatói véleményezéséért nem fognak a hallgatók pénzt kapni, hiszen sok részt későn kaptak meg, illetve az utolsó rész el sem készült.

Kosztrihán Dávid hozzáteszi, nem fogadja el ezt az álláspontot.

Fidel Dávid kiemeli, oktatási rektorhelyettes úr álláspontja is ez, próbáljanak vele beszélni erről.

*Az ösztöndíjak megítélését az Elnökség egyhangúan támogatta.*

Kosztrihán Dávid kéri a demonstrátori ösztöndíjak miatt létrehozott eseti bizottság megszűntetését.

*A bizottságot az Elnökség megszüntette egyhangúan.*

Kosztrihán Dávid érdeklődik, igénybejelentésekkel kapcsolatosan kihez kell fordulni?

Fidel Dávid elmondja, Fekete Grétának és neki továbbítsa ezeket a kéréseket.

Kosztrihán Dávid köszöni a választ, a serlegek után érdeklődik.

Fidel Dávid kéri, neki írjon ezzel kapcsolatban, és továbbítja a kéréseket.

Egyebek között megemlíti, a jövőben kéri a karokat, gondolkodjanak a szervezői csoport létszámát illetően.

Kelemen Gergő felveti az egyetemi ruha vásárlásának lehetőségét.

Simon Annamária megkérdezi, milyen áron kínálnák?

Kelemen Gergő válaszol, 5-10 000 Ft körüli árra gondolt, javasolná a jegyzetboltokban történő árusítását.

19:31-kor berekeszti az ülést Fidel Dávid.

*A Nemzeti Közszolgálati Egyetem* **Egyetemi Hallgatói Önkormányzat**

**Elnökségének** *2016. március 11-ei ülésről készült jegyzőkönyv hiteléül:*

Budapest, 2016. március 15.

|  |  |  |
| --- | --- | --- |
| **Fidel Dávid sk.**EHÖK elnök |  | **Sass Vivien sk.**általános elnökhelyettes |
|  |  |  |
|  |  |  |
| **Simon Annamária sk.** NETK HÖK elnök |  | **Karászi Olivér sk.**gazdasági elnökhelyettes |